Selvom alt disponibelt mandskab er sat ind mod alvorlig brand ved Dokkedal, breder ilden sig og truer med at brede sig til en decideret skov- og mosebrand. - Vi må erkende, at ilden bare er gået amok. Den breder sig hastigt mod Tofte Skov, og vi frygter, at det også er begyndt at brænde i mosen. Vi risikerer derfor, at vi om kort tid står både med en skovbrand og en mosebrand, fortæller beredskabschef Jan Nedza. - Vi har ikke styr på ilden, og vi har tilkaldt ekstra mandskab fra hele Nordjylland. Men hvis ilden først får fat i mosens spagnum under overfladen, så risikerer vi en fuldskala-mosebrand, og så tør jeg ikke gætte på, hvor længe ilden kommer til at brænde - det kan tage måneder at slukke en mosebrand, siger han. - Situationen i området er derfor slet ikke under kontrol, men der er endnu ikke grund til at begynde at evakuere folk i området, siger beredskabschefen. Tofte Skov er en af de største skove i Danmark og dækker et areal på 500 hektar. Opdatering onsdag aften 21.05: Brandfolkene har fået etableret en brandlinie mellem branden og Tofte Skov. Vurderingen fra beredskabschefen er, at det ser ud til, at man har fået styr på ilden, som man angriber både forfra og bagfra. - Vi vander kraftigt foran branden for at undgå, den spreder sig. Oveni forsøger vores folk at indhente branden bagfra, så vi angriber ilden fra to fronter - og det ser ud til, at det virker, siger Jan Nedza. Det er endnu for tidligt at sige noget om, hvorvidt ilden har bredt sig til spagnumlagene i jorden.
Den voldsomme naturbrand på kanten af Lille Vildmose breder sig, og der er nu både risiko for en skovbrand og langvarig brand i mose.